**QYTETI I SHKUPIT**

Në bazë të nenit 55-a të Ligjit për Transport në Komunikacionin Rrugor (“Gazeta Zyrtare e Republikës së Maqedonisë” nr. 68/04, 127/06, 114/09, 83/10, 140/10, 17/11, 53 / 11, 6/12, 23/13, 120/13, 163/13, 187/13, 42/14, 112/14, 166/14, 44/15, 97/15, 124/15, 129/15, 193/15, 37/16, 71/16, 140/18, 163/18 dhe Gazetës Zyrtare të Republikës së Maqedonisë së Veriut nr. 275/19 dhe 67/22), dhe në lidhje me nenin 24 të Vendimit për transportin auto-taksi të udhëtarëve në territorin e qytetit të Shkupit (“Lajmëtari Zyrtar i Qytetit të Shkupit” nr. 13/10, 15/10, 4/11, 10/11, 6/12, 2/ 14, 7/14, 16/18 dhe 20/01), Qyteti i Shkupit shpall:

**THIRRJE PUBLIKE**

**për ndarjen e certifikatave të lira të licencave për transportin**

**auto-taksi të udhëtarëve në territorin e qytetit të Shkupit**

**1. SUBJEKT I THIRRJES PUBLIKE**

1.1. Subjekt i Thirrjes publike është ndarja e 608 (gjashtëqind e tetë) certifikatave të lira të licencave për transportin auto-taksi të udhëtarëve në territorin e qytetit të Shkupit, nga të cilat 230 certifikata janë për automjete taksi ekologjike me emetim të ulët të gazrave shkarkuese të dëmshme.

1.2. Aplikuesit për lëshimin e certifikatave të licencave për transport auto-taksi të udhëtarëve në territorin e qytetit të Shkupit duhet të kenë dokumentacionin minimal të nevojshëm për depozitimin e kërkesës.

1.3. Thirrja publike do të realizohet sipas principit “i pari i ardhur, i pari shërbehet”.

**2. E DREJTA PËR PJESËMARRJE NË THIRRJEN PUBLIKE**

2.1. Të drejtë për pjesëmarrje në Thirrjen publike kanë operatorët ekzistues dhe të ardhshëm të veprimtarisë auto-taksi për territorin e qytetit të Shkupit.

2.2. Pjesëmarrësit në Thirrjen publike duhet të plotësojnë kushtet e mëposhtme:

- dëshmi për pronësinë e automjetit ose kontratë për lizing financiar për automjetin

-vërtetim për plotësimin e kushteve të veçanta teknike-operative të përcaktuara për automjetet auto-taksi

- vërtetim për instalimin e aparatit fiskal të rregullt-taksimetër

- dëshmi se ka shofer-taksist të punësuar

2.3. Numri maksimal i certifikatave të licencave që mund të ndahen për pjesëmarrës në Thirrjen publike përcaktohet në 10 (dhjetë) certifikata gjatë një viti kalendarik për një operator auto-taksi, me përjashtim të automjeteve taksi ekologjike me emetim të ulët të gazrave shkarkues të dëmshëm (automjete hibride me motor të kombinuar dhe elektrik, automjete me gaz natyror-CNG dhe automjete elektrike).

2.4. Operatorët e ardhshëm të transportit auto-taksi të udhëtarëve në territorin e qytetit të Shkupit përveç kushteve të përcaktuara në këtë Thirrje Publike, duhet të plotësojnë edhe kushtet për marrjen e licencës për transportin auto-taksi të udhëtarëve në territorin e qytetit të Shkupit në përputhje me Ligjin për Transport në Komunikacion Rrugor.

**3. MËNYRA DHE AFATI I DEPOZITIMIT TË KËRKESËS PËR DHËNIEN E CERTIFIKATËS SË LICENCËS**

3.1. Personat nga pika 2 depozitojnë Kërkesë pranë Arkivit të Qytetit të Shkupit në barakën 16 (Kërkesa mund të merret nga Arkivi ose të shkarkohet nga ueb-faqja [www.skopje.gov.mk](http://www.skopje.gov.mk)).

3.2. Të bashkëngjitur me Kërkesën depozitohen dëshmitë e mëposhtme:

- Librezë automjeti (kopje e noterizuar) ose Kontratë për lizing

- Vërtetim për plotësimin e kushteve të veçanta teknike-operative të përcaktuara për automjetet auto-taksi

- Aktvendim për taksimetër fiskal të instaluar (kopje)

- Vërtetim për taksimetër të kalibruar (kopje)

- Listë e të punësuarve sipas obliguesve

- Formular М1/М2 (kopje)

- Kartë identiteti (kopje)

-Leje qarkullimi (kopje)

3.3. Në rast se operatori i veprimtarisë auto-taksi, gjatë depozitimit të kërkesës, nuk mund të paraqesë dëshminë e pronësisë ose kontratën e lizingut financiar për automjetin, ai është i obliguar të depozitojë garanci bankare në vlerë prej 200 euro në denarë sipas kursit mesatar të Bankës Popullore të Republikës së Maqedonisë së Veriut në ditën e pagesës për çdo automjet për të cilin për momentin nuk mund të sigurojë dëshminë e kërkuar. Aplikuesi për plotësimin e dokumentacionit ka një afat kohor prej 180 ditësh nga dita e pranimit të kërkesës, dhe afati mund të shtyhet edhe për 60 ditë të tjera nëse aplikuesi depoziton dëshmi se vonesa për sigurimin e automjetit taksi ka ndodhur për arsye të justifikueshme ose forcës madhore.

3.4. Afati për regjistrimin e pjesëmarrësve

- Thirrja publike do të zgjasë 7 (shtatë) ditë pune nga dita e shpalljes në ueb-faqen zyrtare të Qytetit të Shkupit

3.5. Thirrja publike do të shpallet në faqen e internetit [www.skopje.gov.mk](http://www.skopje.gov.mk) dhe në dy mediume të shtypura.

**4. MËNYRA E REALIZIMIT TË SË DREJTËS**

4.1. Kryetarja e Qytetit të Shkupit do të miratojë kërkesën dhe do t’u lëshojë certifikatën e licencës aplikuesve të cilët kanë plotësuar kriteret në përputhje me Thirrjen publike.

4.2. Kryetarja e Qytetit të Shkupit do të sjellë aktvendim për refuzimin e kërkesës, nëse aplikuesi nuk ka dokumentacion të rregullt dhe të kompletuar, përkatësisht nuk i plotëson kushtet e përcaktuara në përputhje me Thirrjen publike.

4.3. Kryetarja e Qytetit të Shkupit do të sjellë aktvendim për refuzimin e kërkesës, ndërsa garancia bankare do të arkëtohet nëse aplikuesi në afatin e përcaktuar në pikën 3.3 të kësaj Thirrjeje publike nuk ka depozituar dëshmi për pronësi ose kontratë për lizing financiar për automjetin.

Nr. \_\_\_\_\_\_\_\_\_\_\_

\_\_\_\_\_\_\_\_\_\_\_\_\_

SHKUP QYTETI I SHKUPIT

 Danela Arsovska

 \_\_\_\_\_\_\_\_\_\_\_\_\_\_\_\_\_\_\_